Eva Lefever

Eva María Lefever Herrera (Santiago, Txile, 1955eko uztailaren 22a) txiletar margolari, grabatzaile eta artista bisuala da.

 Bizitza 
Aita, Tomas Lefever, musikagilea eta estetika musikaleko irakaslea izan zen; ama, piano irakaslea, eta anai-arrebek biolontxeloa, txirula, pianoa eta perkusioa ikasi zituzten.

Arkitektura urte bat ikasi zuen Valparaison, eta hiru izeba amonekin batera bizi izan zen; esperientzia horrek markatu zuen bere lanen lehen bakarkako erakusketa, emakume zaharrak eta haien bakardadea ardatz zituena.

Txileko Unibertsitateko Arte Fakultatean egin zuen graduaurrekoa, eta Adolfo Couve, Rodolfo Opazo eta Gonzalo Diaz irakasle izan zituen. Aldi horretan, hainbat erakusketa eta lehiaketatan parte hartu zuen bere obrarekin, eta Txileko arte esparruan ezaguna izaten hasi zen. 1981ean Txileko Unibertsitateko Arte Plastikoetako lizentziatura lortu zuen.

1981 eta 1982. urteetan Artearen Lagunen Elkarteak emandako beka lortu zuen, eta 1981 eta 1985. urteen artean Alemaniako Truke Akademikorako Zerbitzuak emandakoa; arte grafikoak ikasi zituen Kasselgo Goi Mailako Arte Eskolan, eta Alemania Federalean bizi izan zen 1986. urtera arte. 1983an Stuttgarteko Arte Ederren Akademiako Litografia Tailerrean ikasle libre bezala jarraitu zuen. Ondoren, Kasselera itzuli zen eta bertan Heinz Nickelekin jarraitu zuen ikasten, bere laguntzailea izan zelarik 1985ean. 1986an Gradu Akademikoa lortu zuen aho batez hartua. 

Alemanian egon zen bitartean, bere lanak Txilen eta Europan erakutsi ziren eta bere lanetan litografia erabiltzen hasi zen. 1987an, bere sorkuntzak bazeuden Latinoamerika, Europa eta Asiako bilduma partikular ezberdinetan eta kontinente horietako erakusketetan parte hartu zuten.

1986an Nemesio Antúnezen 99 Tailerrean sartu zen. 1987an eta 1988an pintura ikastaro esperimentalak egin zituen Castroko Lizeoan eta Castroko Katedraleko Parrokiako Aretoan, Chiloen. Aldi berean, haurrentzako pintura ikastaro berezia eman zuen Santiagoko Las Condes Kultur Institutuan. 1987tik 1992ra marrazketa eta pintura klaseak eman zituen, klase partikularrak barne.

1990eko hamarkadan marrazketa eskolak eman zituen Txileko Unibertsitateko Antzerki Eskolan, Probidentzia Kultur Institutuan eta bere etxeko tailerrean, eta jarduera horrekin bat egin nahi izan zuen garai hartan zuen lanarekin eta bere familia bizitzarekin. Azken arrazoi horrengatik, garai horretan bere sorkuntzen kopurua gutxitu egin zen.

 Lana 
Bere lanetan hainbat teknika erabiltzen ditu: marrazketa, olio-pintura, teknika mistoa, tinta txinatarra, ikatz-ziria, pastela eta grabatua, litografia batez ere. Bere artea figuratibo bezala sailkatzen da.

Pertsonen barne-mundua eta haien arazo existentzialak irudikatzea interesatzen zaio. Gizakiak artearen historian izan duen rola ere interesatzen zaio.

Bere lanetan emakume finak, adineko emakume aspertuak, neskak edo prostitutak egon ohi dira, Txileko gizarteak baztertutako jendea, hala nola malformazioak eta punkak ziren pertsonak, eta, beste alde batetik, etxeko animaliak edo zezenak egon ohi dira, besteak beste.

Bere lanetan zuria eta beltza dira nagusi eta normalean kolore ilunak erabiltzen ditu. 1990eko hamarkadaren hasieran, ohiko marrazki sorkuntzari gehitu zizkion grabatuak, eta, ondoren, margolanak. Kritikak bere lanetan trazuari ematen dion arreta baloratu du, eta berak azaldu du lerro jarraituak egin nahi dituela, kalkulatu, ezabatu eta zuzendu gabe.

Lefeverrek eta kritikariek planteatu dute Leonardo Da Vinci, Rembrandt, Diego Velázquez, Francisco Goya eta Henri de Toulouse-Lautrecen eragina duela bere lanak. Kritikaren arabera bere lana espresionismo alemanarekin lotuta dago.

Bere pinturak, marrazkiak eta grabatuak Latinoamerikan, Europan eta Asian erakutsi dira eta kontinente horietako hainbat bilduma partikularretan daude.

 Erreferentziak 

 Kanpo estekak 

 Txileko artista bisualen web orria

Kategoria:Txileko margolariak
Kategoria:Emakume margolariak
Kategoria:Txileko Unibertsitateko ikasleak
Kategoria:Emakume grabatzaileak